Sascha Faxe (ALT), 2025-04-11:
Om det er ligegyldighed, eller fordi man er gået på tidlig påskeferie, at talerne er så umanerlig korte, som jeg sjældent har oplevet her i salen om noget så vigtigt, skal jeg ikke kunne sige.
Om det er derfor, at Socialdemokratiet, som i øvrigt har statsministerposten, også har valgt at gå længe før tid, ved jeg heller ikke.
Men jeg vælger altså at holde en hel tale, der begrunder, hvor vi står nu.
Den her debat, som ikke rigtig endte med at blive en debat, handler nu ikke længere om at stoppe aftalen, men om at begrænse de skader, som implementeringen kan medføre.
For lad os være helt ærlige: Det her lovforslag er ikke bare en teknisk tilpasning; det er en grundlæggende underminering af dansk suverænitet.
Det sætter spørgsmåltegn ved nogle af de fundamentale principper, vi normalt værner om, i dansk lovgivning, ikke mindst når det gælder miljøbeskyttelse, retsstat og våbenlovgivning.
Det er vores ansvar som Folketing at sikre, at Danmark også som værtsland for en fremmed magts styrker bevarer kontrol og demokratiske principper.
Hvis ikke vi sætter foden ned her, hvornår gør vi så?
I Alternativet vil vi derfor varsle en række ændringsforslag, som har et klart formål, nemlig at sikre, at Danmark i praksis bevarer kontrollen over, hvad der sker på dansk jord, også selv om vi med den her aftale nu afgiver kontrol til amerikanerne og giver dem lov til at operere her.
Det første punkt er dispensation fra dansk miljølovgivning.
I den nuværende formulering åbnes der for, at amerikanske aktiviteter kan undtages for visse danske miljøregler, og det er også derfor, jeg har stillet en del spørgsmål til ordførerne før mig.
Det er i vores optik helt uacceptabelt.
I et land, hvor danske borgere og virksomheder bliver mødt med strenge krav til affaldshåndtering, udledninger og naturbeskyttelse, kan vi ikke samtidig sige til befolkningen: Hvis du er amerikansk militær, gælder reglerne ikke.
Der skal være parlamentarisk kontrol, så Folketinget får indsigt og indflydelse.
Det handler ikke bare om miljøparagraffer; det handler om princippet om lighed for loven, om at forureneren betaler, og at vores natur ikke skal være prisgivet hensynet til en udenlandsk militærmagt.
Det andet punkt er private sikkerhedsfirmaer og våbenbæring.
Lovforslaget åbner en mulighed for, at ansatte i private amerikanske sikkerhedsfirmaer kan bære våben på dansk jord.
Det er ikke bare en glidebane, det er i vores optik en regulær rutsjebane.
Da vi ser det i andre lande, er det ikke i vores optik en hypotetisk debat, sådan som bl.a. ordføreren fra De Konservative nævnte.
Det er noget, vi har set amerikanerne benytte sig af i en række lande, hvor de er til stede.
Danmark har med god grund stramme regler for våbenbesiddelse.
Vi har ikke våbenbærende vagter i gaderne, vi ønsker ikke et samfund, hvor det bliver normalt, at private aktører uden demokratisk kontrol bærer våben i det offentlige rum.
Det er ikke en dansk model, og derfor foreslår vi, at enhver tilladelse til våbenbæring skal gå igennem danske myndigheder, gives individuelt og kun i helt særlige tilfælde.
Der skal aldrig være en standardordning, og der skal føres tilsyn og være offentlig rapportering.
Det tredje punkt handler om dansk ret og jurisdiktion.
Lovforslaget åbner for, at danske soldater i visse tilfælde kan være undtaget dansk strafferet.
Det er ikke bare en teknisk detalje.
Det er en svækkelse af retsstaten og skaber usikkerhed om princippet om lighed for loven.
Vi foreslår derfor ændringer, der præciserer, at dansk ret gælder fuldt på dansk territorium.
Enhver undtagelse skal kræve specifik dansk godkendelse, skal ske i helt særlige tilfælde og skal kunne appelleres.
Der skal være transparens og ansvarlighed og ikke blankochecks.
Det handler ikke om formaliteter; det handler om, hvordan Danmark fremover skal fungere som værtsland for en fremmed magts militære styrker, og hvordan vi sikrer vores egne værdier og regler.
Når vi nu engang har set, at der er et flertal for at indgå aftalen, er det vores ansvar at sikre, at Danmark ikke bliver et sort hul som retsstat, i forhold til miljøbeskyttelsesloven og i forhold til våbenkontrollen.
Vi siger ikke nej bare for at sige nej.
Vi siger nej, når noget er i strid med de grundlæggende principper for dansk lovgivning og demokrati.
Vi stiller ændringsforslag – ikke for at spænde ben, men for at sikre, at Danmark ikke mister kontrol i højere grad en nødvendigt.
Det er sund demokratisk omtanke.
Vi håber, at et flertal i Folketinget vil være med til at forbedre loven.